b'\n_START_ARTICLE_\nVasile Cancicov\n_START_PARAGRAPH_\nVasile Th. Cancicov (1873 Bac\xc4\x83u \xe2\x80\x93 1931 Bucure\xc8\x99ti) a fost un scriitor \xc8\x99i om politic din perioada interbelic\xc4\x83; este fratele mai mare al cunoscutului om politic liberal Mircea Cancicov (\xc3\xaen mai multe r\xc3\xa2nduri ministru la sf\xc3\xa2r\xc8\x99itul anilor 1930; persecutat \xc8\x99i \xc3\xaencarcerat de comuni\xc8\x99ti, avea s\xc4\x83 moar\xc4\x83 \xc3\xaen \xc3\xaenchisoarea R\xc3\xa2mnicu S\xc4\x83rat).\n_START_SECTION_\nPrimii ani\n_START_PARAGRAPH_\nS-a n\xc4\x83scut \xc3\xaentr-o familie de condi\xc8\x9bie modest\xc4\x83 din Bac\xc4\x83u. Este al doilea n\xc4\x83scut din cei \xc8\x99ase copii ai cuplului Theodor Al. Cancicov (func\xc8\x9bionar) \xc8\x99i Raluca, n\xc4\x83scut\xc4\x83 Stanciu (casnic\xc4\x83, \xef\xac\x81ic\xc4\x83 de func\xc8\x9bionar). Dup\xc4\x83 studii primare la Bac\xc4\x83u \xc8\x99i Ia\xc8\x99i, Vasile Cancicov se \xc3\xaenscrie \xc3\xaen 1892 la Facultatea de Drept a Universit\xc4\x83\xc8\x9bii Bucure\xc8\x99ti. Se implic\xc4\x83 activ \xc3\xaen mi\xc8\x99c\xc4\x83 rile studen\xc8\x9be\xc8\x99ti de protest din vara anului 1894, declan\xc8\x99ate de procesul intentat, la Cluj, liderilor mi\xc8\x99c\xc4\x83rii memorandiste a rom\xc3\xa2nilor transilv\xc4\x83neni. \xc3\x8en 1896 ob\xc8\x9bine diploma de licen\xc8\x9biat \xc3\xaen drept \xc8\x99i se \xc3\xaenscrie \xc3\xaen Baroul Bucure\xc8\x99ti.\n_START_SECTION_\nActivitatea politic\xc4\x83\n_START_PARAGRAPH_\nActiveaz\xc4\x83 \xc3\xaen cadrul in\xef\xac\x82uentei Ligi pentru Unitatea Cultural\xc4\x83 a tuturor Rom\xc3\xa2nilor. \xc3\x8en prim\xc4\x83vara lui 1898 intr\xc4\x83 \xc3\xaen politic\xc4\x83 \xc8\x99i se \xc3\xaenscrie \xc3\xaen Partidul Conservator. La nici 26 de ani \xc3\xaemplini\xc8\x9bi este ales, \xc3\xaen mai 1899, deputat de Bac\xc4\x83u. \xc3\x8en alegerile din februarie 1905 ob\xc8\x9bine un nou mandat de deputat. \xc3\x8en 1908 p\xc4\x83r\xc4\x83se\xc8\x99te r\xc3\xa2ndurile Partidului Conservator \xc8\x99i decide s\xc4\x83-l urmeze pe Take Ionescu \xc3\xaen nou creatul Partid Conservator-Democrat. \xc3\x8en aceast\xc4\x83 perioad\xc4\x83 devine director al cotidianului Ordinea, \xe2\x80\x9eorgan conservator-democrat\xe2\x80\x9c. \xc3\x8en noiembrie 1912 ob\xc8\x9bine un al treilea (\xc8\x99i ultim) mandat de deputat. \xc3\x8en 1914 se retrage de pe scena politic\xc4\x83 \xc8\x99i, p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii, se va ocupa, cu destul succes, doar cu avocatura. Unele dintre pledoariile sale sunt publicate sub forma c\xc3\xa2torva bro\xc8\x99uri, ap\xc4\x83rute \xc3\xaentre 1915 \xc8\x99i 1928.\n_START_SECTION_\n\xc3\x8enchis \xc3\xaen timpul ocupa\xc8\x9biei germane\n_START_PARAGRAPH_\nDup\xc4\x83 ce Rom\xc3\xa2nia intr\xc4\x83 \xc3\xaen Primul R\xc4\x83zboi Mondial de parte Alia\xc8\x9bilor, decide s\xc4\x83 r\xc4\x83m\xc3\xa2n\xc4\x83 \xc3\xaen Bucure\xc8\x99ti, a\xef\xac\x82at sub ocupa\xc8\x9bia Puterilor Centrale. Din cauza trecutului s\xc4\x83u politic, este re\xc8\x9binut \xc8\x99i privat de libertate timp de 20 de luni. Jurnalul \xc8\x9binut \xc3\xaen toat\xc4\x83 aceast\xc4\x83 perioad\xc4\x83 va \xef\xac\x81 publicat \xc3\xaen 1921, sub titlul \xe2\x80\x9eImpresiuni \xc8\x99i p\xc4\x83reri personale din timpul r\xc4\x83zboiului Rom\xc3\xa2niei\xe2\x80\x9d. De\xc8\x99i \xc3\xaen jurnal \xc3\xaei infiereaz\xc4\x83 cu patos pe cei care au acceptat func\xc8\x9bii \xc3\xaen timpul ocupa\xc8\x9biei germane (de exemplu pe Al. Tzigara-Samurca\xc8\x99), \xc3\xaei adreseaz\xc4\x83 lui Alexandru Marghiloman, rom\xc3\xa2n pus prim ministru de nem\xc8\x9bi, o scrisoare prin care \xc3\xael implor\xc4\x83 s\xc4\x83-l elibereze din \xc3\xaenchisoare, ceea ce se va \xc8\x99i \xc3\xaent\xc3\xa2mpla.\n_START_SECTION_\nDistinc\xc8\x9bii\n_START_PARAGRAPH_\nA fost decorat at\xc3\xa2t de regele Carol I, cu Ordinul Coroana Rom\xc3\xa2niei, \xc3\xaen grad de comandor (1913), c\xc3\xa2t \xc8\x99i de regele Ferdinand, cu Ordinul Steaua Rom\xc3\xa2niei, \xc3\xaen grad de o\xef\xac\x81\xc8\x9ber (1921). Se stinge din via\xc8\x9b\xc4\x83 la 27 mai 1931, la Bucure\xc8\x99ti. Reedit\xc4\x83ri Jurnal din vremea ocupa\xc8\x9biei (vol. I) \xe2\x80\x93 Editura Humanitas, Bucure\xc8\x99ti, 2015, 364 pag Jurnal din vremea ocupa\xc8\x9biei (vol. II) - Editura Humanitas, Bucure\xc8\x99ti, 2016'